CHG เด้ง 4% โบรกฯคาดผลงานปีนี้ฟื้นตัว พร้อมเชียร์ “ซื้อ” ชูเป้า 2.50 บ.
CHG เด้ง 4% โบรกฯคาดผลงานปีนี้ฟื้นตัว พร้อมเชียร์ "ซื้อ" ชูเป้า 2.50 บ. โดย ณ เวลา 16.01 น. อยู่ที่ระดับ 2.06 บาท บวก 0.07 บาท หรือ 3.52% สูงสุดที่ระดับ 2.06 บาท ต่ำสุดที่ระดับ 1.99 บาท มูลค่าการซื้อขาย 65.87 ล้านบาท
20 ก.พ. 2562

ผู้สื่อข่าวรายงานว่า ราคาหุ้น บริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 16.01 น. อยู่ที่ระดับ 2.06 บาท บวก 0.07 บาท หรือ 3.52% สูงสุดที่ระดับ 2.06 บาท ต่ำสุดที่ระดับ 1.99 บาท มูลค่าการซื้อขาย 65.87 ล้านบาท

ด้าน บล.ฟิลลิป ระบุในบทวิเคราะห์ (1 ก.พ.62) แนะนำ “ซื้อ” CHG ราคาเป้าหมาย 2.50 บาท/หุ้น โดยกำไรไตรมาส 4/61 ที่ 118 ลบ. ลดลง 5.5% จากช่วงเดียวกันเมื่อปีก่อน และ 21.7% จากไตรมาสก่อน จากการเพิ่มขึ้นของต้นทุนโรงพยาบาล ภายหลังขยายศักยภาพการให้บริการใน CHG 304 และการเปิดรพ.รวมแพทย์ฉะเชิงเทรา เมื่อต้น ธ.ค. 61 สูงกว่ารายได้ที่คาดจะเติบโต 11.0% จากช่วงเดียวกันเมื่อปีก่อน แต่ลดลง 1.8% จากไตรมาสก่อน (จากปัจจัยฤดูกาล) ที่ 1,128 ลบ. จากการอ่อนตัวของรายได้ประกันสังคม
ทั้งนี้ เนื่องจากไม่มีโครงการตรวจสุขภาพฟรีให้กับผู้ประกันตน และจากการปรับวิธีจ่ายเงินค่าภาระเสี่ยง (RW&lt;2) แบบใหม่เป็นรายเดือน ส่งผลให้ GPM ลดลงที่ 26.6% จากในไตรมาส 4/60 ที่ 32.5% และไตรมาส 3/61 ที่ 28.1% ในขณะ SG&amp;A คาดจะเพิ่มขึ้นจากค่าใช้จ่ายบุคลากร การปรับปรุงพื้นที่บริการ เทียบต่อยอดขายขยับขึ้นเป็น 14.0% จากไตรมาส 3/61 ที่ 12.3% แต่ลดลงจากไตรมาส 4/60 ที่ 17.0%
อย่างไรก็ดีเชื่อว่าการดำเนินงานจะกลับมาฟื้นตัวอีกครั้ง ตั้งแต่ครึ่งปีหลัง 2562 เป็นต้นไป จากการค่อยๆดีขึ้นของโรงพยาบาลใหม่ ตามรายได้และความสามารถทำกำไรที่ดีขึ้น อีกทั้งการเติบโตขึ้นของรายได้ประกันสังคม แม้คาดจำนวนผู้ประกันตนปี 62 ทรงตัว จากช่วงเดียวกันเมื่อปีก่อน แต่ว่ารายได้ไม่ถูกกระทบเหมือนในปีก่อน ทางฝ่ายคงคำแนะนำ “ซื้อ” ราคาพื้นฐาน 2.50 บ.